
AVIZ

asupra

propunerii legislative pentru modificarea şi completarea unor acte normative
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea unor acte normative, trimisă cu adresa nr. Pl-x 377 din 14 octombrie 2013, înregistrată cu nr.4c-11/1141 din 14 octombrie 2013.
Propunerea legislativă a fost respinsă de Senat, în şedinţa din 8 octombrie 2013, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Iniţiativa legislativă are ca obiect de reglementare completarea Legii poliţiei locale nr.155/2010, precum şi modificarea Ordonanţei Guvernului nr.26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, republicată, cu modificările şi completările ulterioare, în sensul ca şi personalul din cadrul poliţiei locale să beneficieze de alocaţie de hrană gratuită, având în vedere natura muncii depuse (efort fizic şi psihic prelungit, exercitarea atribuţiilor în perioade cu temperaturi extreme).
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 29 octombrie 2013.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.751 din 16 mai 2013, conform căruia Guvernul nu susţine adoptarea iniţiativei legislative şi avizul favorabil cu observaţii şi propuneri al Consiliului Legislativ, aviz transmis prin adresa cu nr.281 din 15 aprilie 2013.

În urma dezbaterilor, Comisia juridică, de disciplină şi imunităţi a hotărât, cu majoritate de voturi       (o abţinere), avizarea negativă a propunerii legislative întrucât, în conformitate cu prevederile art.7 din Legea responsabilităţii fiscal-bugetare nr.69/2010, în cazul propunerilor de introducere a unor măsuri/politici/iniţiative legislative a căror adoptare atrage majorarea cheltuielilor bugetare, iniţiatorii au obligaţia să prezinte fişa financiară potrivit prevederilor art. 5 din Legea nr. 500/2002 privind finanţele publice, cu modificările şi completările ulterioare. Impactul financiar asupra bugetului general consolidat este de cca. 140 milioane lei la nivelul unui an.
În raport de obiectul şi conţinutul reglementării, iniţiativa legislativă face parte din categoria legilor ordinare.

